20.6.2023
SL
Uradni list Evropske unije
C 217/21
Povzetek mnenja evropskega nadzornika za varstvo podatkov o pogajalskem mandatu za sklenitev mednarodnega sporazuma o izmenjavi osebnih podatkov med Europolom in bolivijskimi organi kazenskega pregona (2023/C 217/09) (Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)
Evropska komisija je 9. marca 2023 izdala priporočilo za sklep Sveta o pooblastilu za začetek pogajanj o sporazumu med Evropsko unijo in Večnacionalno državo Bolivijo o izmenjavi osebnih podatkov med Agencijo Evropske unije za sodelovanje na področju preprečevanja (Europolom) in bolivijskimi organi, pristojnimi za boj proti hudim kaznivim dejanjem in terorizmu (1) (v nadaljnjem besedilu: priporočilo).
Cilj priporočila je začeti pogajanja z Bolivijo z namenom podpisa in sklenitve mednarodnega sporazuma, ki omogoča izmenjavo osebnih podatkov med Europolom in bolivijskimi organi, pristojnimi za boj proti hudim kaznivim dejanjem in terorizmu.
Priloga k priporočilu določa pogajalske smernice, ki jih je Svet pripravil za Komisijo, tj. cilje, ki bi si jih Komisija morala prizadevati doseči med pogajanji v imenu EU.
Prenosi osebnih podatkov, zbranih v okviru preiskav kaznivih dejanj, ki jih nadalje obdela Europol za pripravo kriminalističnih obveščevalnih podatkov, močno vplivajo na življenje zadevnih posameznikov.
Zato je treba z mednarodnimi sporazumi zagotoviti, da se omejitve pravic do zasebnosti in varstva osebnih podatkov v zvezi z bojem proti hudim kaznivim dejanjem in terorizmu uporabljajo samo v mejah tega, kar je nujno potrebno.
ENVP z zadovoljstvom ugotavlja, da je Komisija do zdaj, tudi na podlagi številnih priporočil iz prejšnjih mnenj ENVP o tej zadevi, določila dobro strukturiran sklop ciljev (pogajalskih smernic) z vključenimi temeljnimi načeli varstva podatkov, ki jih namerava doseči v imenu EU v mednarodnih pogajanjih za sklenitev sporazumov o izmenjavi osebnih podatkov med Europolom in organi kazenskega pregona tretjih držav.
Cilj priporočil v tem mnenju je torej pojasniti in po potrebi nadalje oblikovati zaščitne in nadzorne ukrepe v prihodnjem sporazumu med EU in Bolivijo v zvezi z varstvom osebnih podatkov.
V zvezi s tem ENVP priporoča, da se v prihodnjem sporazumu izrecno določi seznam kaznivih dejanj, v zvezi s katerimi bi se osebni podatki lahko izmenjevali; predvidi redni pregled potrebe po hrambi prenesenih osebnih podatkov in drugih ustreznih ukrepov za zagotovitev, da se upoštevajo roki; navedejo dodatni zaščitni ukrepi v zvezi s prenosom posebnih vrst podatkov; zagotovi, da se na podlagi prejetih podatkov v skladu s sporazumom ne sprejme nobena samodejna odločitev, ne da bi bila dana možnost učinkovitega in smiselnega človeškega posredovanja; določijo jasna in podrobna pravila v zvezi z informacijami, ki bi morale biti na voljo posameznikom, na katere se nanašajo osebni podatki.
ENVP opozarja, da je v skladu s členom 8(3) Listine nadzor, ki ga izvaja neodvisni organ, bistven element pravice do varstva osebnih podatkov.
Zato Komisiji priporoča, naj med pogajanji posebno pozornost nameni nadzoru neodvisnih javnih organov, odgovornih za varstvo podatkov, ki imajo učinkovita pooblastila v odnosu do organov kazenskega pregona in drugih pristojnih organov Bolivije, ki bodo uporabljali prenesene osebne podatke.
Poleg tega za zagotovitev ustreznega izvajanja sporazuma predlaga, da pogodbenici redno izmenjujeta informacije o uveljavljanju pravic posameznikov, na katere se nanašajo osebni podatki, ter ustrezne informacije o uporabi mehanizmov nadzora in pravnih sredstev v zvezi z uporabo sporazuma.
(1) COM(2023) 130 final.